Folketing
2002-11-15

så fastlægges det også, at Danmarks Radio fremover skal lægge en væsentlig andel af deres egenproduktion ud af huset. Vi forventer naturligvis, at produktionen lægges ud til en bredere vifte af aktører og ikke kun tildeles en enkelt aktør. Det har i hvert fald hele tiden været vores hensigt, og det går vi naturligvis ud fra at Danmarks Radio så lever op til. De kommercielle lokalradio- og tv-stationer får også en væsentlig håndsrækning. Betingelserne for networking ophæves, og lokale tv-stationer kan fremover nøjes med at sende en halv times lokale nyhedsudsendelser daglig. De såkaldte græsrodsvinduer flyttes også, så de fremover skal sende i dagtimerne før kl. 15. Også dette tiltag er vi fra konservativ side meget tilfredse med. Vi har brug for, at der kommer nogle flere aktører på mediemarkedet, store som små, og det hjælper vi forhåbentlig med til nu. Hidtil har al landsdækkende radio været lagt i hænderne på Danmarks Radio, men sådan bliver det ikke i fremtiden. Vi får nu en fri landsdækkende radiokanal, nemlig P 5, og senere en næsten landsdækkende radiokanal, P 6.